tartuNLP/wikipedia-smugri-20251201 huggingface dataset:
Carlin Motorsport

Carlin (aiemmin nimellä Carlin Motorsport) oli brittiläinen autourheilutalli. Talli oli kilpaillut muun muassa Formula Renault, Porsche Supercup, A1 Grand Prix, Formula 3, GP2 ja GP3-luokissa.
Historia.
Tallin perustivat vuonna 1996 Trevor Carlin ja Martin Stone. Tallissa työskenteli entisiä F1-mekaanikkoja, kuten David Lowe ja Mark Owen. Talli debytoi Britannian F3-sarjassa vuonna 1997 ja alkoi rakentaa kolmen auton voittajatiimiä vuonna 1999 yhdessä Steve Hollmanin kanssa.
Vuonna 1998 Formula Three Association (FOTA) valitsi Carlinin vuoden talliksi. Talli on voittanut kuusi kuljettajien ja seitsemän tallien mestaruutta Ison-Britannian F3-sarjassa vuosina 2001–2009. Ison-Britannian sarjan lisäksi talli kilpaili F3-luokan Euro Seriesissä vuosina 2008–2009.
Vuonna 2006 Carlin voitti Ison-Britannian Formula BMW -sarjan mestaruuden. Vuosina 2005–09 talli kilpaili A1 Grand Prix -sarjassa edustaen Portugalia, Libanonia ja Etelä-Koreaa. Vuodesta 2003 lähtien talli on kilpaillut World Series by Renault -sarjassa ollen parhaimmillaan toinen vuosina 2004 ja 2009. 
Vuonna 2010 talli kilpaili GP3-luokassa sijoittuen ensimmäisellä kaudella sarjan viidenneksi. Vuonna 2012 talli sijoittui loppupisteissä kolmanneksi. Vuonna 2014 talli voitti sarjassa sekä kuljettajien ja tiimien mestaruudet. Talli vetäytyi sarjasta kauden 2015 päätteeksi.
Vuonna 2006 talli ilmoitti osallistuvansa GP2-sarjaan yhteistyössä DPR-tallin kanssa, mutta hanke kariutui. Talli haki myös F1-paikkaa kaudelle 2011, mutta vetäytyi. Vuonna 2011 lähtien Carlin on kilpaillut GP2-sarjassa korvaten vetäytyneen DPR-tallin. Vuonna 2012 talli saavutti kaksi voittoa sijoittuen loppupisteissä viidenneksi. Vuosina 2013 ja 2014 talli sijoittui tiimipisteissä toiseksi. Talli vetäytyi sarjasta kauden 2016 päätteeksi.
Vuonna 2023 uusiseelantilainen valmistaja Rodin Cars nousi enemmistöomistajaksi perustaja David Dickerin sijoituksen jälkeen sopimukseen, jonka seurauksena tiimi muuttui nimeen Rodin Carlin. Trevor ja Stephanie Carlin erosivat joukkueesta vuoden 2023 lopulla, jolloin Dicker otti vallan kokonaan ja nimesi yrityksen uudelleen Rodin Motorsportiksi.
GP2-tulokset.
• GP2-finaali 2011 oli GP2-kauden 2011 ulkopuolinen finaali.
Formula Nissan/Renault 3.5-tilastot.
† = Sisältää muissa talleissa saavutetut pisteet.
Ritva Erkama

Ritva Erkama, o.s. "Suistola" (2. syyskuuta 1945 Kalajoki – 14. maaliskuuta 2015 Espoo) oli suomalainen poliitikko. Hänen puolueensa oli Kansallinen Kokoomus.
Erkama oli vuosina 1977–2012 Espoon kaupunginvaltuuston jäsen. Hän vaikutti myös kaupunginhallituksessa, vuodesta 2003 alkuvuoteen 2005 sen puheenjohtajana. Ennen siirtymistään kaupunginhallituksen johtoon hän oli toiminut vuodesta 1994 kokoomuksen valtuustoryhmän puheenjohtajana. Hänen kunnallisiin luottamustehtäviinsä kuuluivat myös muun muassa sosiaalilautakunnan puheenjohtajuus vuosina 1977–1988 ja tarkastuslautakunnan puheenjohtajuus vuodesta 2005.
Erkama oli myös eduskuntavaaliehdokkaana. Lähimmäksi eduskuntapaikkaa hän pääsi eduskuntavaaleissa 1999, joissa hän sai 3 763 ääntä, seitsemän vähemmän kuin Uudenmaan vaalipiirin viimeinen eduskuntaan valittu kokoomuksen ehdokas Hanna Markkula-Kivisilta.
Erkama oli koulutukseltaan humanististen tieteiden kandidaatti. Hän opiskeli Helsingin yliopistossa pääaineinaan psykologiaa ja kasvatustiedettä. Suurimman osan työurastaan hän työskenteli henkilöstöpäällikkönä. Vuosina 1984–2000 hän hoiti tehtävää Finncarriersin palveluksessa ja vuodesta 2001, kun Finncarriers oli fuusioitunut emoyhtiöönsä, Finnlinesilla. Hän jäi eläkkeelle vuonna 2008.
Erkama oli naimisissa ja hänellä oli kolme lasta, kaksi poikaa ja tytär.
Andreas Beck (tennispelaaja)

Andreas Beck (s. 5. helmikuuta 1986 Weingarten) on saksalainen tennispelaaja. Parhaimmillaan hän on ollut ATP-listan sijalla 33 marraskuussa 2009. Hän ei ole voittanut yhtään ATP-turnausta.
Grand Slam -turnauksissa hän on päässyt parhaimmillaan toiselle kierrokselle Australian avoimissa vuosina 2009 ja 2012, Ranskan avoimissa vuosina 2009 ja 2010, Wimbledonissa vuonna 2010 ja Yhdysvaltain avoimissa vuosina 2008–2010.
Soinin vaakuna

Soinin vaakuna on Soinin kunnan tunnus. Vaakunan aihe viittaa pitäjän vanhaan nimeen Kuninkaanjoki, joka edelleenkin on yksi Soinin kylistä. Nimen alkuperän on arveltu tarkoittavan rajajokea, joskin tarinan mukaan Kustaa Vaasa on pysähtynyt aikanaan joelle juomaan, mihin tapahtumaan nimi viittaisi.
Vaakunan selitys on ”punaisessa kentässä alainen, aaltokoroinen hirsi, jonka yläpuolella kruunu; kaikki kultaa”. Vaakunan on suunnitellut Kaj Kajander, ja Soinin kunnanvaltuusto hyväksyi sen kokouksessaan 14. helmikuuta 1962. Sisäasiainministeriö vahvisti vaakunan käyttöön 29. elokuuta samana vuonna.
Tsūtenkaku

Tsūtenkaku (), kirjaimellisesti "taivaasen kurkottava torni" on Osakassa sijaitseva tunnettu maamerkki. Sen omistaa Tsūtenkaku Kanko Co., Ltd ja tornissa on Hitachin mainos. Torni on 103 metriä korkea ja siihen on rakennettu näköalatasanne 91 metrin korkeuteen.
Historia.
Paikalle rakennettiin vuonna 1912 Eiffel-tornin mallinen torni josta oli suora yhteys läheiseen huvipuistoon. Torni oli 64 metriä korkea ja se oli tuolloin Aasian toiseksi korkein rakennus. Siitä tuli yksi kaupungin suosituimmista kohteista. Torni kuitenkin vaurioitui pahasti vuonna 1943 syttyneessä tulipalossa ja se päätettiin purkaa ja teräs käytettiin sotateollisuuden raaka-aineeksi.
Vuonna 1956 paikalle rakennettiin nykyinen torni.
Torni on kuuluisa neonvaloistaan, jotka vaihtuvat muutaman vuoden välein. Hitachi on sponsoroinut tornia vuodesta 1957 ja valot yleensä muodostavat Hitachin mainoksia. Yksi tornin sivuista on kuitenkin varattu julkisille tiedotteille.
Vimpelin vaakuna

Vimpelin vaakuna on Vimpelin kunnan tunnus. Vaakunan suksiaihe viittaa pitäjän vanhoihin suksimestareihin ja niiden asettelu paikkakunnan nimen alkukirjaimeen. Liekki symboloi muinaisaikojen korpimaiden kaskiviljelyä.
Vaakunan selitys on ”sinisessä kentässä kaksi hopeista suksea selätysten kaateisen polviorren tapaan asetettuna, saatteena niiden välissä kultainen liekki.” Vaakunan on suunnitellut Olof Eriksson, ja Vimpelin kunnanvaltuusto hyväksyi sen kokouksessaan 30. kesäkuuta 1960. Sisäasiainministeriö vahvisti vaakunan käyttöön 22. marraskuuta samana vuonna.
Isolapionappari

Isolapionappari ("Tolmomyias sulphurescens") on Keski- ja Etelä-Amerikassa tavattava napsijoihin kuuluva varpuslintu.
Koko ja ulkonäkö.
Kooltaan isolapionappari on noin 14 cm. Lajin ulkonäkö vaihtelee alalajeittain ja osa alalajeista saattaa olla omia lajejaan. Kaikilla alalajeilla selkä on väriltään oliivinvihreä ja sen tummuus vaihtelee. Linnun levinneisyysalueen pohjoisosassa alalajien pää on väriltään oliivinvihreä. Siivet ovat harmahtavat ja niissä on keltaisia juovia. Vatsa on väriltään kirkkaan keltainen. Isolapionapparin eteläisillä alalajeilla on päässä musta täplä. Isolapionapparin nokka on leveä ja hieman litteä.
Levinneisyys ja elinympäristö.
Isolapionapparin levinneisyysalue ulottuu Keski-Amerikassa Meksikon eteläosista Panamaan. Etelä-Amerikassa sitä tavataan Kolumbiasta ja Venezuelasta etelään aina Argentiinan pohjoisosiin asti. Linnun elinympäristöä ovat monenlaiset metsät ja metsien reunamaat sekä puoliavoimet ympäristöt. Erityisesti lajia tavataan jokien ja purojen läheisyydestä. Isolapionapparin elinympäristöt sijaitsevat yleensä alle 1 900 metrin korkeudella merenpinnasta.
Elintavat.
Isolapionapparit liikkuvat yleensä yksin tai pareittain ja voi liittyä myös sekaparviin. Ravintonaan se käyttää hyönteisiä, joita se pyydystää lehdiltä ja oksilta. Lintu voi syödä myös marjoja. Isolapionapparin pesimäkausi kestää Kolumbiassa tammikuulta heinäkuulle. Pesä roikkuu puun oksasta ja sivulla on pitkä putkimainen sisäänkäynti. Naaras munii kahdesta kolmeen valkoista ruskeapilkullista munaa.
Ähtärin vaakuna

Ähtärin vaakuna on Ähtärin kaupungin tunnus. Vaakunan aihe viittaa seudun asuttaneisiin kolmen heimon eränkävijöihin. Paikkakunnan nimen alkuperästä on useita eri tulkintoja, mutta yhden niistä mukaan sana viittaa suomeksi rentukkaa tarkoittavaan vironkieliseen sanaan "ätsä", johon myös vaakunan kukka viittaa.
Vaakunan selitys on ”sinisessä kentässä kaksi nuolta ristikkäin ja päällikkeenä paaluittain kolmas nuoli; kaikki hopeaa; saatteena kummassakin sivukulmassa kultainen viisilehtinen kukka.” Vaakunan on suunnitellut Ahti Hammar, ja Ähtärin kunnanvaltuusto hyväksyi sen kokouksessaan 29. kesäkuuta 1951. Sisäasiainministeriö vahvisti vaakunan käyttöön 25. lokakuuta samana vuonna.
Kristof Vliegen

Kristof Vliegen (s. 22. kesäkuuta 1982 Maaseik) on belgialainen entinen tennispelaaja. Parhaimmillaan hän oli kaksinpelissä ATP-listan sijalla 30 lokakuussa 2006 ja nelinpelissä sijalla 49 kesäkuussa 2007.
Vliegen voitti junioriurallaan vuonna 2000 Wimbledonin tennisturnauksen nelinpelin yhdessä Dominique Coenen kanssa.
Grand Slam -turnauksissa hän pääsi parhaimmillaan kolmannelle kierrokselle Australian avoimissa vuonna 2006 ja Ranskan avoimissa vuonna 2007.
Monisysteemiatrofia

Monisysteemiatrofia eli MSA () on keskushermostoa rappeuttava sairaus, jolle ei ole parannuskeinoa. Myöskään sen syytä ei tunneta, mutta se ei ole periytyvä, ja sitä on yhtä paljon sekä miehillä että naisilla.
Tämän sairausnimikkeen alle kuuluvat nykyisin myös muun muassa Shy-Dragerin oireyhtymä, striatonigraalinen degeneraatio ja olivopontoserebellaarinen degeneraatio, kun todettiin, että niiden erilaiset oireet johtuvat hermosolukadon vaihtelevista paikoista.
Parkinsonin tautia muistuttavaa taudin muotoa kutsutaan MSA-P:ksi. Siinä ei useinkaan esiinny lepovapinaa, vaan luonteenomaista on jäykkyys ja jähmeys. Tapauksista 80 prosenttia kuuluu tähän ryhmään. MSA-P:stä ei ole ollut helppo erottaa Parkinsonin taudista. Pikkuaivopainotteisessa MSA-CL:ssa on tyypillistä ataksia, puhehäiriöt ja tasapaino-ongelmat. Dementoituminen on harvinaista, joskin henkiset toiminnot hidastuvat ja muisti heikkenee. 
Sairaus etenee Parkinsonin tautia nopeammin ja johtaa kuolemaan noin 6–9 vuodessa. Sairastuneita on Suomessa arvioitu olevan 250–750, mutta tauti saattaa olla alidiagnosoitu.
Taudin keskimääräinen alkamisikä on noin 53 vuotta. Yksi sen selvimpiä varhaisoireita on autonomisen hermoston toiminnan häiriö, minkä näkyvä ilmenemismuoto on alhainen verenpaine pystyasennossa ja pyörtyminen. Elinikä vaihtelee oireiston mukaan, ja esimerkiksi striatonigraali degeneraatio -potilaat voivat elää lähes normaalin eliniän. Heillä levodopa-lääke ei auta, kun taas Shy-Drager-potilaille siitä on hyötyä.
RAF Fauldin räjähdys

RAF Fauldin räjähdys oli historian suurimpia räjähdysonnettomuuksia, joka tapahtui 27. marraskuuta 1944 kello 11:11 Staffordshiressa RAF Fauldin maanalaisessa ammusvarastossa. Räjähtäneiden ammusten määräksi arvioitiin 3 500–4 000 tonnia ja jyrähdys kuultiin yli 130 mailin päässä Lontoossa. Kuolonuhrien tarkkaa määrää ei tiedetä, mutta noin 70 ihmisen arvioidaan menehtyneen.
Siitä syntyneen kraatterin syvyys on 120 metriä ja läpimitta 1,2 kilometriä.
Ympäristöystävällinen

Ympäristöystävällisiksi kutsutaan tavaroita, palveluita ja lakeja sekä käytäntöjä, joiden haitallisia vaikutuksia ympäristölle väitetään vähäisiksi. Kuluttajien tietoisuuden lisäämiseksi ympäristöystävälliset tavarat on yleensä merkitty ympäristömerkillä. Ympäristöystävällisyydelle ei kuitenkaan ole yhtä kansainvälistä standardia, joten kansainvälinen standardoimisjärjestö ISO pitää merkkejä liian epämääräisinä ollakseen merkityksellisiä.
Alueelliset erot.
Eurooppa.
Euroopan unionissa valmistetut tuotteet voivat käyttää EU:n ympäristömerkkiä. Myös EMAS on EU:n ympäristömerkki, jonka avulla organisaatio voi osoittaa johtonsa toimivan ympäristöystävällisesti.
Pohjois-Amerikka.
Yhdysvalloissa ympäristövaikutuksia korostava markkinointi vaatii huolellisuutta. Epätarkasti määritellyt ilmaisut kuten, "ympäristöystävällinen" voivat olla hämmentäviä ilman ja jotkin toimijat tarjoavat ohjeistusta asiasta.
Yhdysvaltojen ympäristönsuojeluvirasto on katsonut epätarkat ilmaisut hyödyttömiksi arvioitaessa tuotteen todellisia ympäristövaikutuksia.
Kanadassa on käytössä Environmental Choice Program, joka perustettiin vuonna 1988.
Kansainväliset.
Energy Star on ohjelma, jonka tavoitteena on vähentää kasvihuonepäästöjä. Energy Star toimii useassa maassa, mukaan lukien Yhdysvallat, EU ja Australia.
Jelena Ovtšinnikova-Čebukina

Jelena Ovtšinnikova-Čebukina (; s. 11. lokakuuta 1965 Alma-Ata, Kazahstanin SNT) on kroatialainen entinen lentopalloilija ja olympiavoittaja. Hän edusti uransa alussa Neuvostoliittoa. Ovtšinnikova-Čebukina pelasi seuratasolla ADK Alma-Atassa ja Mladost Zagrebissa. Hän voitti kaksi olympiamitalia, kultaa Neuvostoliiton joukkueessa Soulin kisoista 1988 ja hopeaa Yhdistyneessä joukkueessa Barcelonasta 1992. Ovtšinnikova-Čebukina voitti maailmanmestaruuden kerran, vuonna 1990. Hän osallistui vielä vuoden 2000 olympialaisiin, joissa hän pelasi seitsemänneksi sijoittuneessa Kroatian joukkueessa.
Lähteet.
Ondrej Nepela Arena

Ondrej Nepela Arena, entinen Samsung Arena, on Bratislavassa Slovakiassa sijaitseva monitoimiareena. Areenaa käytetään pääasiassa jääkiekon pelaamiseen, ja se on slovakialaisen jääkiekkojoukkueen HC Slovan Bratislavan kotihalli. Hallissa pelattiin vuosien 2011 ja 2019 jääkiekon maailmanmestaruuskilpailujen finaalit. Kisojen ajan halli tunnettiin nimellä Orange Arena.
Areenalle tehtiin peruskorjaus vuonna 2009 ja uusi, isompi areena avattiin keväällä 2011. Areena sisältää nykyaikaisinta teknologiaa, mukaan lukien LED pistetaulut ja turvallisuustekniikan.
Stadion on saanut nimensä slovakialaisen taitoluistelijan Ondrej Nepelan mukaan, joka kilpaili Tšekkoslovakian joukkueessa 1960-luvun lopulla ja 1970-luvun alussa. Nepela on vuoden 1972 olympialaisten taitoluistelun olympiavoittaja.
Suomen jääkiekkomaajoukkue (Leijonat) on voittanut areenalla kaksi kertaa jääkiekon MM-kultaa, vuosina 2011 ja 2019.
Dorcas Nakhomicha Ndasaba

Dorcas Nakhomicha Ndasaba (s. 31. maaliskuuta 1971 Bungoma) on kenialainen lentopalloilija. Hän edusti seuratasolla nairobilaista Telekomia. Nakhomicha Ndasaba edusti maataan vuosien 2000 ja 2004 olympialaisissa, joista molemmissa Kenia sijoittui jaetulle yhdennelletoista tilalle.
Lähteet.
Epeli Nailatikau

Ratu Epeli Nailatikau (s. 5. heinäkuuta 1941) on fidžiläinen poliitikko. Hän oli Fidžin presidentti vuosina 2009–2015.
Nailatikau palveli armeijassa 20 vuoden ajan, ja toimi armeijan komentajana. Hänet syrjäytettiin vuoden 1987 vallankaappauksessa ja hän lähti diplomaattiuralle.
Nailatikau oli parlamentin puhemies vuosina 2001–2006. Nailatikau oli Fidžin ulkoministeri 2007–2008. Vuodesta 2008 hänet nimitettiin johtamaan uutta ministeriötä, joka johti maakuntien kehitystä ja etnisten ryhmien välisiä asioita.
Vuonna 2009 väliaikaishallitus nimitti hänet presidentiksi sen jälkeen kun 88-vuotias Ratu Josefa Iloilo oli luopunut vallasta. Nailatikaun valintaan vaikutti se, että hänet tunnetaan laajasti Tyynenmeren alueella tekemästään AIDSin vastaisesta työstä.
Airbus Defence and Space

Airbus Defence and Space (ent. Cassidian) on eurooppalainen Airbus Group -konserniin kuuluva puolustus- ja turvallisuusteollisuuden yritys. Se on Airbus Groupin toiseksi suurin divisioona. Airbus Defence and Space tarjoaa laitteita ja järjestelmiä sotilas- ja siviiliviranomaisille. Yhtiöllä on maailmanlaajuisesti noin 28 000 työntekijää. Vuonna 2010 yhtiö saavutti 5,9 miljardin euron liikevaihdon, mikä on 11% enemmän kuin vuonna 2009. 
Syyskuuhun 2009 asti yhtiön nimi oli EADS Defence &amp; Security. Myöhempi nimi Cassidian on johdettu latinankielisistä sanoista "cassida" (kypärä) ja "meridian" (pituuspiiri). Cassidian muuttui yhdessä Astrium-yhtiön kanssa 1.1.2014 alkaen Airbus Defence and Space -yhtiöksi, osaksi Airbus Group konsernia.
Airbus Defence and Space Suomessa.
Suomessa Airbus Defence and Space -yhtiöllä on noin 350 työntekijää kahdessa toimipisteessä Helsingissä ja Jyväskylässä. Yhtiön tausta on Nokian TETRA-puhelinosastossa. Vuonna 2009 sen tutkimus- ja kehitysinvestoinnit olivat 30 milj. euroa, mikä oli 17. suurin T&amp;K-panostus Suomen yrityksissä. Helmikuussa 2011 yhtiön Suomen nimi, EADS Secure Networks Oy, muuttui "Cassidian Finland Oy":ksi.
Myös Suomen yhtiön nimi vaihdettiin vuonna 2014 muotoon Airbus Defence and Space Oy. Yhtiön tuotteet käyttävät lyhyempää Airbus-logoa liikemerkkinään.
Kaskisten vaakuna

Kaskisten vaakuna on Kaskisten kaupungin tunnus. Vaakunan mela kuvaa erinomaista luonnonsatamaa, joka on vaikuttanut kaupungin perustamiseen paikalleen. Laakerinlehvän on mahdollisesti ollut tarkoitus viitata kukoistukseen, mutta sen alkuperä voi olla myös Bladh-suvun (, 'lehti') nimessä; Kaksi suvun jäsentä – isä ja poika – hankkivat tuonaikaiselle kylälle sekä kaupunkioikeudet että tapulikaupungin aseman.
Vaakunan selitys on ”halkoisen kilven oikeassa sinisessä kentässä hopeinen perämela, vasemmassa hopeisessa kentässä vihreä laakerinlehvä.” Vaakunan on piirtänyt uudelleen A. W. Rancken vanhan vaakunan mukaisesti, joka on vahvistettu 9. huhtikuuta 1793.
Bolot Šamšijev

Bolot (Bolotbek) Tölön uulu Šamšijev (kirgiisiksi Болот (Болотбек) Төлөн уулу Шамшиев, ; 12. tammikuuta 1941 Frunze – 21. joulukuuta 2019) oli yksi tunnetuimmista kirgisialaisista elokuvaohjaajista.
Bolot Šamšijev syntyi kirgiisirunoilija Tölön Šamšijevin perheeseen. Hän valmistui Neuvostoliiton elokuvakoulusta VGIK:istä vuonna 1965. Šamšijevin ensimmäinen dokumenttielokuva, Manas-eepoksesta kertova "Manastšy" (1965) herätti kansainvälistäkin huomiota. Vuonna 1969 hän ohjasi Muhtar Äwezovin teokseen perustuvan näytelmäelokuvan ”Laukaus Karašin solassa” ("Karaš ašuusundagy atyšuu"). Sitä seurasi historiallinen seikkailuelokuva ”Issyk-Kulin punaiset unikot” ("Ysyk-Köldün kyzgaldaktary", 1972).
Šamšijevin läpimurtoteokseksi muodostui Tšingiz Aitmatovin romaaniin perustuva ”Valkea laiva” ("Ak keme", 1976), joka sai Neuvostoliiton valtionpalkinnon vuonna 1977. Aitmatovin teoksiin perustuvat myös ”Varhaiset kurjet” ("Erte žasdagy karkyralar", 1980) ja perestroika-henkinen "Fudzijamaga tšyguu" (”Nousu Fudžijamalle”, 1988).
Šamšijev liittyi Neuvostoliiton kommunistiseen puolueeseen vuonna 1971. Vuonna 1975 hän sai Kirgisian SNT:n ja vuonna 1991 Neuvostoliiton kansantaiteilijan arvonimen. Vuodesta 1990 lähtien hän toimi yksityisen Salamalik-elokuvayhtiön johtajana. Vuonna 1998 hänet nimitettiin Kirgisian matkailu- ja urheiluministeriksi. 
Neuvostoliiton hajottua Šamšijevilla ei ollut mahdollisuutta kuvata uusia elokuvia. Sen sijaan hän työskenteli kirjailijana ja jatkoi Manas-eepoksen tutkimista. Hän toimi myös Kirgisian presidentin neuvonantajana.
Gleb Panfilov

Gleb Anatoljevitš Panfilov (, 21. toukokuuta 1934 Magnitogorsk – elokuu 2023) oli venäläinen elokuvaohjaaja ja käsikirjoittaja.
Gleb Panfilovin isä oli sanomalehdentoimittaja ja äiti ekonomisti. Panfilov valmistui Uralin polyteknisestä instituutista ja työskenteli Sverdlovskissa tehtaalla, tutkimuslaitoksessa ja komsomolin kaupunkikomiteassa. 1950-luvun lopussa hän perusti Sverdlovskiin elokuvaharrastajien studion ja teki sen jälkeen dokumentti- ja lyhytelokuvia paikallistelevisioon. Vuosina 1960–1963 Panfilov opiskeli Neuvostoliiton elokuvakoulun VGIK:in kuvaajalinjalla ja valmistui ohjaajaksi vuonna 1966. Hän työskenteli aluksi Lenfilm-elokuvastudiolla ja vuodesta 1976 Mosfilmillä.
Panfilovin ensimmäinen näytelmäelokuva oli Venäjän kansalaissodasta kertova "Tulessa ei voi kahlata" (V ogne broda net, 1968). Esikoiselokuva ja sitä seurannut "Alku" (Natšalo, 1970) toivat Panfiloville mainetta yhtenä aikansa kiinnostavimmista neuvosto-ohjaajista. Ne tekivät tunnetuksi myös hänen vaimonsa Inna Tšurikovan, joka näytteli pääosia ohjaajan myöhemmissäkin elokuvissa. Neuvostoyhteiskuntaa kriittisesti kuvaava "Pyydän puheenvuoroa" (Prošu slova, 1976) sai Karlovy Varyn elokuvajuhlien palkinnon, mutta seuraava elokuva "Teema" (Tema, 1979) joutui hyllytetyksi ja pääsi levitykseen vasta perestroikan aikana. Panfilov sai siitä 1987 Berliinin elokuvajuhlien Kultaisen karhun.
1980-luvulla Panfilov keskittyi yhä suurisuuntaisempiin kirjallisuusfilmatisointeihin. "Valentina" (1981) perustuu Aleksandr Vampilovin näytelmään "Viime kesänä Tšulimskissa". Maksim Gorkin näytelmään "Vassa Železnova" perustuva "Vassa" (1983) sai Moskovan elokuvajuhlien pääpalkinnon. Niitä seurasi Gorkin "Äiti"-romaanin filmatisointi "Mat" (1990), joka sai Cannesissa tuomariston palkinnon. Huomiota herättivät myös Panfilovin teatteriohjaukset: Shakespearen "Hamlet" (1986) ja juutalaisten maastamuuttoa käsittelevä Aleksandr Galinin "Sorry" (1992).
Panfilovin myöhempiin töihin kuuluu Venäjän viimeisen keisariperheen kohtalosta kertova "Romanovy – ventsenosnaja semja" (2000), jota hän valmisteli yli kymmenen vuoden ajan. Vuonna 2006 sai ensi-iltansa Aleksandr Solženitsynin romaaniin "Ensimmäinen piiri" perustuva kymmenosainen televisiosarja, jossa kertojaäänenä on Solženitsyn itse. Yle Teema esitti sen alkukesästä 2010.
Perhe-elämä.
Panfilov ja Inna Tšurikova avioituivat "Alku"-elokuvan kuvausten aikana ja elivät yhdessä yli puoli vuosisataa. Tšurikova kuoli 14. tammikuuta 2023 Moskovassa pitkän sairauden jälkeen.
Kuolema.
Panfilov sai maaliskuussa 2023 aivoinfarktin. Hän kuoli elokuussa 2023.
Julian Knowle

Julian Knowle (s. 29. huhtikuuta 1974 Lauterach) on itävaltalainen tennispelaaja. Parhaimmillaan hän on ollut kaksinpelissä ATP-listan sijalla 86 heinäkuussa 2002 ja nelinpelissä kuudentena tammikuussa 2008. Nelinpelissä hän on voittanut 14 ATP-turnausta.
Kaksinpelissä Knowle on päässyt Grand Slam -turnauksissa parhaimmillaan kolmannelle kierrokselle Wimbledonissa vuonna 2002. Nelinpelissä hän voitti Simon Aspelinin kanssa Yhdysvaltain avoimet vuonna 2007. Lisäksi hän on päässyt nelinpelin finaaliin Wimbledonissa 2004 ja sekanelinpelissä Ranskan avoimissa 2010.
Alavieskan vaakuna

Alavieskan vaakuna on Alavieskan kunnan tunnus. Vaakunan viikate-aihe viittaa laajoihin kunnan alueella oleviin niittylakeuksiin. Viikatetta käytettiin myös Alavieskan kunnan vanhassa sinetissä, jossa se oli ristikkäin haravan kanssa.
Vaakunan selitys on ”vihreässä kentässä ristikkäin kaksi hopeaviikatetta, joiden terät kultaa.” Vaakunan on suunnitellut Kaj Kajander, ja Alavieskan kunnanvaltuusto hyväksyi sen kokouksessaan 20. syyskuuta 1960. Sisäasiainministeriö vahvisti vaakunan käyttöön 25. marraskuuta samana vuonna.
Bahmanin sulttaanikunta

Bahmanin sulttaanikunta oli islamilainen valtio Etelä-Intiassa vuosina 1347–1527. Se oli myös ensimmäinen itsenäinen islamilainen kuningaskunta Etelä-Intiassa. 
Historia.
Sulttaanikunnan on perustanut 3. elokuuta 1347 Ala-ud-Din Hassan Bahman Shah. Perustamista edelsi onnistunut kapina Delhin sulttaania Muhammad bin Tughluqia vastaan. Pääkaupungiksi muodostui Ahsanabad (Nykyinen Gulbarga). Vuonna 1425 pääkaupunki kuitenkin siirtyi Muhammadabadiin (Nykyinen Bidar). Vahvimmillaan valtakunta oli vuosina 1466–1481. Vuonna 1518 valtio kuitenkin hajosi viideksi osaksi ja pian tämän jälkeen valtakunta lakkasi kokonaan olemasta.
Mirjana Lučić-Baroni

Mirjana Lučić-Baroni (s. 9. maaliskuuta 1982 Dortmund, Länsi-Saksa) on kroatialainen tennispelaaja. Parhaimmillaan hän on ollut kaksinpelissä WTA-listan sijalla 32 toukokuussa 1998 ja nelinpelissä sijalla 19 lokakuussa 1998. Hän on voittanut kaksi WTA-turnausta kaksinpelissä ja kaksi turnausta nelinpelissä.
Juniorivuosinaan hän voitti Yhdysvaltain avointen tyttöjen kaksinpelin vuonna 1996, Australian avointen tyttöjen kaksinpelin vuonna 1997, ja Australian avointen tyttöjen nelinpelin vuonna 1997 (Jasmin Wöhrin kanssa).
Ammattilaiseksi siirryttyään hän voitti naisten nelinpelin Martina Hingisin kanssa Australian avoimissa vuonna 1998. Kaksinpelissä hän pääsi Wimbledonissa vuonna 1999 välieriin asti voitettuaan muun muassa kolmannella kierroksella Monica Selesin ja puolivälierässä Nathalie Tauziatin. Välierän hän hävisi Steffi Grafille.
Säyneisen vaakuna

Säyneisen vaakuna oli Säyneisen kunnan tunnus. Vaakunan apilaässä koro viittaa kunnan nimen alkukirjaimeen ja maatalouteen.
Vaakunan selitys on ”kilpi apilakoron vastalohkoisesti jakama punaiseen ja hopeaan; kaksi apilanlehteä näkyvissä.” Vaakunan on suunnitellut Kaj Kajander, ja Säyneisen kunnanvaltuusto hyväksyi sen kokouksessaan 16. joulukuuta 1963. Sisäasiainministeriö vahvisti vaakunan käyttöön 3. huhtikuuta 1964.
Vaakuna jäi epäviralliseksi kotiseutuvaakunaksi Säyneisen liityttyä Juankosken kuntaan 1971.
Kviteseid

Kviteseid on Norjan kunta Telemarkin läänissä. Sen rajanaapureita ovat lännessä Tokke, pohjoisessa Seljord, idässä Nome ja etelässä Drangedal, Nissedal ja Fyresdal. Kviteseid on keskellä Länsi-Telemarkin vesistöaluetta ja sen alueella on useita järviä. Vuoden 2023 alussa kunnassa oli 2 427 asukasta.
Media.
Paikallislehti "Vest-Telemark Blad" ilmestyy kahdesti viikossa.
AJW

AJW on entinen brittiläinen moottoripyörämerkki.
Historia.
AJW valmisti 1920-luvulta lähtien monia yksi- ja kaksisylinterisiä malleja. Yhtiön tunnetuin malli on toisen maailmansodan jälkeen julkaistu JAP-moottorinen 500-kuutioinen Grey Fox.
Amazonas (moottoripyörä)

Amazonas 1600 on Brasiliassa 1980-luvun puolivälissä valmistettu moottoripyörä. Se on tunnettu lähinnä suuren painonsa johdosta. Pyörän moottorina käytettiin Volkswagenin autonmoottoria, jonka iskutilavuus on 1 584 kuutiosenttimetriä, mutta se tuottaa vain 56 hevosvoimaa. Pyörä painaa 385 kiloa.
Ariel (moottoripyörävalmistaja)

Ariel on entinen brittiläinen moottoripyörävalmistaja.
Historia.
Ariel on yksi alan vanhimmista yhtiöstä, joka valmisti aluksi polkupyöriä, mutta siirtyi sittemmin 1800- ja 1900-lukujen vaihteessa valmistamaan moottoripyöriä. Yhtiö oli 1930-luvulla yksi Britannian merkittävimmistä ja toimi Midlandsin Selly Oakissa. Tuolloin yhtiön palkkalistoilla olivat mm. Edward Turner, Val Page ja Bert Hopwood, joista tuli myöhemmin brittiläisen moottoripyöräteollisuuden merkittävimpiä suunnittelijoita. 
1930-luvulla yhtiö ajautui taloudellisiin vaikeuksiin ja tehdas jouduttiin sulkemaan joksikin aikaa. Yhtiön perustajan, Charlesin, poika Jack Sangster osti yhtiön ja käynnisti tuotannon uudestaan Pagen suunnittelemilla nelitahtisilla yksisylinterisillä pyörillä. Pyöriä valmistettiin vuodesta 1932 aina 1950-luvun loppuun. Osalla yhtiön pyöristä menestyttiin sivuvaunuluokan trial-kilpailuissa vielä 1970-luvullakin. Yhtiö myytiin BSA:lle vuonna 1944 ja tuolloin tuli markkinoille uusia kaksisylinterisiä malleja kuten KH ja Huntmaster. Arielin ehkä kuuluisin pyörä on Square Four. Arrow-malli 1960-luvulla, menestyi vielä hyvin, mutta siitä huolimatta Ariel joutui lopettamaan toimintansa 1967.
Siljan (Norja)

Siljan (vuoteen 1911 saakka "Slemdal") on Norjan kunta Telemarkin läänin kaakkoisrajalla. Sen naapureita ovat idässä Vestfoldin läänissä Larvik, pohjoisessa Buskerudin läänissä Kongsberg, lännessä Skien ja etelässä Porsgrunn. Vuoden 2023 alussa kunnassa oli 2 375 asukasta.
Keskustaajama Siljanin lisäksi kunnassa sijaitsevat Snurråsenin ja Øverbøn taajamat. Kunnan taajama-aste on 58 prosenttia. Enemmistö työssäkäyvistä käy töissä naapurikunnissa.
Martin Dúbravka

Martin Dúbravka (s. 15. tammikuuta 1989 Žilina, Tšekkoslovakia) on slovakialainen jalkapalloilija, pelipaikaltaan maalivahti. Hän edustaa Englannin Valioliigassa pelaavaa Burnleyä..
Dúbravka pelasi kotimaansa pääsarjassa MŠK Žilinan joukkueessa vuoteen 2013 saakka ja oli voittamassa Slovakian liigamestaruutta kaudelta 2009–2010. Kaudet 2014–2016 hän pelasi tanskalaisseura Esbjergissä, kauden 2016–2017 tšekkiläisseura Slovan Liberecissä ja kaudella 2017–2018 saman maan Sparta Prahassa. Hän siirtyi Newcastle Unitediin ensin lainalle vuoden 2018 alussa ja pysyvästi kesällä 2018. Hän pelasi kausina 2018–2019 ja 2019–2020 Newcastlen kaikki valioliigaottelut. Kauden 2020–2021 alkupuolen hän oli poissa kentiltä kantaluuvamman vuoksi. Tammikuussa 2021 hän pelasi Arsenalia vastaan FA Cupin ottelun, joka päättyi jatkoajalla Newcastlen tappioon. Hän palasi valioliigakentille vasta helmikuun lopulla, mistä eteenpäin hän pelasi Newcastlen kaikki 13 valioliigaottelua. Kaudella 2021–2022 hän pelasi 26 valioliigaottelua. Kaudella 2022–2023 hän oli neljä kuukautta lainalla Manchester Unitedissa, missä pelasi kaksi liigacupin ottelua. Kevätkaudella 2023 hän pelasi Newcastlessa kaksi valioliigaottelua. Kaudella 2023–2024 Dúbravka nousi Newcastlen pelaavaksi maalivahdiksi Nick Popen loukkaannuttua. Hän pelasi kauden aikana Valioliigassa 23 ottelua ja Mestarien liigassa yhden. Kaudella 2024–2025 hän pelasi kymmenen valioliigaottelua. Newcastlen voittamassa Englannin liigacupissa hän pelasi neljä ottelua, mutta istui loppuottelun vaihtopenkillä. Hän siirtyi Valioliigan Burnleyyn kesällä 2025.
Dúbravka pelasi Slovakian alle 19- ja alle 21-vuotiaiden maajoukkueissa. Miesten maajoukkueessa hän on pelannut 23. kesäkuuta 2025 mennessä 53 ottelua. Hän pelasi täyden ajan Slovakian kaikissa kolmessa ottelussa vuonna 2021 järjestetyissä EM-kilpailuissa ja kaikissa neljässä ottelussa EM-kilpailuissa 2024. Lisäksi hän on pelannut seitsemän MM- ja 17 EM-karsintaottelua.
Tinn

Tinn on Norjan kunta Telemarkin läänissä. Se kattaa Tinnsjø-järveen laskevien jokien laaksot ja niitä ympäröivät metsäiset tunturialueet. Kunta rajoittuu pohjoisessa Buskerudin lääniin, lännessä Vinjeen ja etelässä Seljordiin, Hjartdaliin ja Notoddeniin. Hardangerviddan kaakkoisosa on kunnan alueella. Kunnan nykyiset rajat ovat vuodelta 1964. Hallintokeskus on Rjukanin taajama. Lisäksi kunnassa sijaitsevat Austbygden ja Milandin taajamat. Vuoden 2023 alussa kunnassa oli 5 546 asukasta.
Media.
Paikallislehti "Rjukan Arbeiderblad" ilmestyy kolmesti viikossa.
Karhu Goldhammer

Karhu Goldhammer on suomalaisen L-Tec Sportin Karhu-tuotemerkillä valmistama pesäpallotuotesarja. Goldhammer-nimellä on valmistettu räpylöitä, piikkareita ja mailoja.
Goldhammer-maila.
Goldhammer valmistetaan Thorin tavoin 3D NL-WIND -menetelmällä. Goldhammer-mailassa on CFC-rakenne (Continuous Fiber Construction), jossa kuidut kulkevat ristikkäin. Rakenne parantaa Karhun mukaan tuotteiden kestävyyttä. Goldhammer-mailan valmistuksessa käytetään myös Hyptoniittia, hiilinanoputkivahvisteista lujitemuovia, joka lujittaa mailan rakennetta.
Ornella Vanoni

Ornella Vanoni (22. syyskuuta 1934, Milano – 21. marraskuuta 2025, Milano) oli italialainen poplaulaja. Vanoni kävi koulua Sveitsissä, jonka jälkeen hän siirtyi showbisnekseen. Vuonna 1960 hän meni naimisiin impressaari Lucio Ardenzin kanssa ja kaksi vuotta myöhemmin he saivat pojan, Cristianon. Vuonna 1961 Vanoni äänitti ensimmäisen singlensä Ricoli-levy-yhtiölle. Vanoni esiintyi televisio-ohjelmassa Canzonissima, näytteli teatterissa ja lauloi musikaalissa Aldo Fabrizin ja Nino Manfredin kanssa. Kun Vanonin avioliitto päättyi vuonna 1965, hän omistautui laulamiseen ja äänitti huomattavan määrän menestyneitä kappaleita. Vanoni kuoli 91-vuotiaana sydänpysähdykseen kotonaan Milanossa 21. marraskuuta 2025.
Rūdolfs Blaumanis

Kārlis Rūdolfs Leonīds Blaumanis(1863–1908) oli latvialainen kirjailija. Hänen teoksensa edustivat pääasiassa realistista tyyliä ja eurooppalaisen mittakaavan mukaista psykologista kirjallisuutta. Hänen töihinsä kuuluu muun muassa useita novelleja, draamoja ja komedioita.
Elämäkerta.
Blaumanis syntyi vuonna 1863 Ērgļin moision maaherran palvelusväen peheeseen. Hänen isänsä oli kartanon kokki ja äiti lastenhoitaja. Hän aloitti koulunkäynnin kymmenvuotiaana Ogressa yksityiskoulussa ja jatkoi opiskeluitaan saksalaisessa kauppakoulussa Riiassa. Blaumanis aloitti kirjailijantaipaleensa "Zeitung für Stadt und Land -"lehdessä julkaistulla kertomuksella "Wiedergefunden". Ensimmäisen latviankielisen runonsa "Nakts" eli Yö hän julkaisi vuonna 1886. 
Blaumanis pysyi naimattomana ja asui satunnaisesti muiden vieraana, hotelleissa ja vuokra-asunnoissa hankkimatta pysyvää asuinpaikkaa. Hän vuokrasi viimeisinä Latvian-aikoinaan huonetta taiteilija Janis Rozentālsin asunnosta Riiasta. Rozentālsin suomalaisen vaimon Ellin avustuksella hän matkustin vuonna 1908 hän Suomeen Takaharjun parantolaan hoidattamaan tuberkuloosiaan, mutta hän kuoli hoitolassa 4. syyskuuta samana vuonna. Hänen ruumiinsa siirrettiin ja haudattiin Riikaan.
Mathias Rust (näyttelijä)

Mathias Rust (s. 24. maaliskuuta 1982 Trollhättan) on entinen ruotsalainen elokuvanäyttelijä. Hänen läpimurtoroolinsa oli Lukas Moodysson nuorisoelokuvassa "Fucking Åmål" vuonna 1998, jossa hän esitti Johan Hultin osan. Hänellä on myös sivuosa Christina Olofssonin elokuvassa "Hannah med H" vuodelta 2003. Hän on myös laulanut yhtyeessä Mathias Rust &amp; 0520.
Elokuvauran jälkeen Rust on opiskellut lentostuertiksi.
Iso-Vimma

Iso-Vimma on kylä ja taajama Säkylässä noin 5 kilometrin päässä Säkylän keskustasta. Vuoden 2021 lopussa taajamassa oli 489 asukasta, ja sen maapinta-ala oli 3,80 neliökilometriä.
Iso-Vimmassa toimii tällä hetkellä Suomen ainoa sokeritehdas, jonka vieressä on myös Apetitin ruokatehdas. Iso-Vimma valittiin vuonna 2004 Satakunnan vuoden kyläksi.
Palvelut.
Iso-Vimmassa sijaitsee Suomen ainoa sokeritehdas, joka on koko Säkylän toiseksi suurin työllistäjä. Iso-Vimmassa on myös Apetitin ruokatehdas, päiväkoti ja Lännen Tehtaiden länsipuolella sijaitseva Lännen Kylätalo Heureka, jossa on ajanmukaista kokoustilaa ja jonkin verran sokerihistoriallista näyttelyä. Iso-Vimmassa on ollut myös liikekeskus, joka kuitenkin lopetettiin kannattamattomuuden vuoksi. 
Muuta.
Iso-Vimman nähtävyyksiä ovat kylän kautta kulkeva, nähtävyystieksi luokiteltu Rantatie, entisen liikekeskuksen viereen pystytetty kuntien kivi sekä Iso-Vimman pohjois- ja eteläosissa sijaitsevat hiekkarannat, joista on hyvät näkymät Pyhäjärvelle. Molempien rantojen ohi menee talvisin jäätä pitkin hiihtolatu, ja pohjoiselle rannalle laitetaan joka talvi napakelkka jäälle. Iso-Vimmassa huomaa hyvin sen erilaisten asuinalueiden erikoispiirteet, sillä mm. alueen pohjoispää koostuu pääosin kaksikerroksisista harjakatollisista puutaloista, kun taas eteläpää puolestaan koostuu yksikerroksisista tasakattoisista tiilitaloista. 
Iso-Vimman kylä kuuluu Lännen kyläyhdistykseen Luvalahden ja Karhusuon kanssa.
Korisliiga-kausi 2010–2011

Korisliiga-kausi 2010–2011 oli 71. kausi, jolloin pelattiin miesten koripallon Suomen mestaruudesta. Korisliiga-kauteen sarjanousijana lähti Porvoon Tarmo ja hallitsevana mestarina Tampereen Pyrintö.
Runkosarja.
Sarjataulukko.
"#"=Sijoitus runkosarjassa, O=Pelatut ottelut, V=Voitot, H=Häviöt, P/O=Tehdyt pisteet ottelua kohti, P/O-=Päästetyt pisteet ottelua kohti, P=Pisteet
Asikkalan vaakuna

Asikkalan vaakuna on Asikkalan kunnan tunnus. Vaakunan kilvenjako kuvaavat kapeita vesireittejä, jotka yhdistävät Päijänteen ja Vesijärven toisiinsa. Kukat viittaavat perunan ja pellavan viljelyyn.
Vaakunan selitys on ”kilpi nelilohkoinen, hopea-punainen; kussakin kentässä vuorovärinen, kultaemiöinen viisilehtinen kukka.” Vaakunan on suunnitellut Ahti Hammar, ja Asikkalan kunnanvaltuusto hyväksyi sen kokouksessaan 21. joulukuuta 1951. Sisäasiainministeriö vahvisti vaakunan käyttöön 6. maaliskuuta 1952.
Donn

Donn ("Pimeä") eli Tuoni on Irlannin kelttiläisessä mytologiassa kuolleiden herra ja jumala. Alun perin Donn oli Irlannin myyttisten alkuasuttajien milesialaisten päällikkö. Donn teki kuitenkin virheen vähättelemällä jumalatar Eriuta, ja Donn hukutettiin lounais-Irlannin rannikon edustalle. Paikan lähistöllä olevaa kalliosaarta ryhdyttiin kutsumaan nimellä "Tech nDuinn", ”Donnin talo”, ja sinne kuolleet kerääntyivät ennen kuin he aloittivat matkansa tuonpuoleiseen.
Isolentäväkoira

Isolentäväkoira ("Pteropus vampyrus") on suurin noin 170 hedelmälepakkolajista. Sen siipien kärkiväli on yli 1,5 metriä. Lajia tavataan Kaakkois-Aasiassa, Indonesiassa, Malesiassa, Kambodžassa ja Myanmarissa. Isolentäväkoira on kasvinsyöjä, kuten muut heimon lajit.
Isolentäväkoiraa metsästetään paljon ruoaksi ja lääkkeiden valmistukseen. Kuitenkin esimerkiksi Thaimaassa laji on rauhoitettu.
Arvi Koli

Arvi Koli (14. huhtikuuta 1918 Uusikirkko – 21. lokakuuta 2010 Kaunialan sotavammasairaala, Kauniainen) oli suomalaisen vastavakoilun keskeisiä henkilöitä, joka työskenteli suojelupoliisin (Supo) palveluksessa 1949–1981.
Päästyään rintamalta Koli meni Liikkuvan poliisin palvelukseen, josta hänet rekrytoitiin suojelupoliisiin, kun se perustettiin. Hänen ensimmäisiä tehtäviään oli sisäisen turvallisuuden eli kommunistien tarkkailun hoitaminen. Hän suoritti poliisin päällystötutkinnon ja nousi 1959 tarkastajaksi ja turvallisuusjaoston päälliköksi. Vuonna 1968 hänestä tuli valvontatoimiston päällikkö, jossa tehtävässä hän johti vastavakoilua. Hän kuului Supossa niihin, jotka edustivat länsimielistä linjaa. Ajan myötä hänestä tuli Supossa keskeinen ja vaikutusvaltainen henkilö. 
Eläkkeelle jäätyään hän laati operatiivisia menettelytapoja sekä eräitä merkittävimpiä tapauksia selostavan laajan käsikirjoituksen.
Koli oli mukana tekemässä kahta kirjaa syntymäkunnastaan Uudestakirkosta. "Uusikirkko kohtalonvuosina" ilmestyi 1986, "Uusikirkko – kylät kujasineen" ilmestyi 1990. Teokset on julkaissut Uusikirkko-seura.
Requiem (televisioelokuva)

Requiem on Lauri Törhösen vuonna 1991 ohjaama tv-elokuva. Se sai ensi-iltansa 8. joulukuuta 1991. 
Requiem on kerronnaltaan monitasoinen elokuva. Elokuvan kehyskertomuksessa filmataan elokuvaa, joka tapahtuu vuonna 1955 ja jonka takautumat tapahtuvat 1944. Filmattavassa elokuvassa päähenkilö palaa Porkkalaan silloin, kun Porkkala oli vielä Neuvostoliitolle luovutettu vuokra-alue.
Elokuva on kuvattu syys-marraskuussa 1989, huhtikuussa 1990 ja tammikuussa 1991. Siinä näyttelevät Pauli Poranen, Ilkka Kylävaara, Johanna Raunio, Kalle Holmberg, Tuula Amberla, Hellevi Seiro, Carl Mesterton, Janina Berman, Matti Onnismaa, Susanna Mikkonen sekä Tor Planting, Michael Baran, Lasse Lind, Jari Järvimaa, Sari Puumalainen, Anna Hakkarainen, Mirko Häyrinen ja Matias Anttonen.
Requiemia ei ole julkaistu dvd:llä.
Auran vaakuna

Auran vaakuna on Auran kunnan tunnus. Vaakunan aiheella on kaksoismerkitys – toisaalta se viittaa suoraan kunnan nimeen ja toisaalta Aurajokeen.
Vaakunan selitys on ”punaisessa kentässä alainen, aaltokoroinen hirsi, jonka yläpuolella kehäaura; kaikki kultaa.” Vaakunan on suunnitellut Ahti Hammar, ja Auran kunnanvaltuusto hyväksyi sen kokouksessaan 25. syyskuuta 1956. Sisäasiainministeriö vahvisti vaakunan käyttöön 29. kesäkuuta 1957.
Harri Nyyssönen

Harri Nyyssönen (s. 15. marraskuuta 1965 Mikkeli) on suomalainen entinen jalkapalloilija.
Keskikentällä pelannut Nyyssönen edusti urallaan Kuopion Palloseuraa 1983–1991 ja 1998–1999, Valkeakosken Hakaa 1992–1995 ja 1997, Kuusysiä 1995 ja FC Hämeenlinnaa 1995–1996. Hän voitti Suomen mestaruuden Hakassa 1995, mutta pelasi kaudella vain kolme ottelua. Nyyssönen voitti Suomen Cupin Kuopion Palloseurassa 1989 ja teki 3–2 päättyneessä finaalissa kaksi maalia. Lisäksi hän voitti cupin myös Hakassa 1997. Kaikkiaan Nyyssönen pelasi 13 kauden aikana 209 pääsarjatason ottelua, joissa hän teki yhdeksän maalia. 
Nyyssönen pelasi maajoukkueessa vuosina 1991–1992 yhteensä 5 maaottelua. Hänen veljensä Kai Nyyssönen oli myös jalkapalloilija.
Markku Närvä

Markku Närvä (s. 12. marraskuuta 1952 Toijala) on entinen suomalainen jalkapalloilija.
Närvä edusti urallaan Valkeakosken Hakaa 1970–1977 ja 1980, Tampereen Ilvestä 1981 ja ruotsalaista Nyköpings BIS:iä 1978–1979. Hän voitti Hakassa Suomen mestaruuden ja Suomen Cupin 1977. Kaikkiaan Närvä pelasi yhdeksän kauden aikana 188 pääsarjatason ottelua, joissa hän teki 26 maalia.
Närvä pelasi maajoukkueessa kolme maaottelua vuonna 1977.
Eva Joly

Gro Eva Joly (o.s. Farseth, 5. joulukuuta 1943 Oslo, Norja) on norjalaissyntyinen ranskalainen juristi ja europarlamentaarikko. Hän on asunut ja työskennellut lähes koko aikuisikänsä Ranskassa, missä hän tuli tunnetuksi erityisesti tutkintotuomarina korruptio-oikeudenkäynnissä öljy-yhtiö Elf Aquitainea sekä suurpankki Crédit Lyonnaisia vastaan. Valitut Palat nimesi Jolyn Vuoden eurooppalaiseksi vuonna 2002.
Joly valittiin Ranskasta Euroopan vihreiden vapaan allianssin europarlamentaarikoksi vuonna 2009 ja hän johtaa Euroopan parlamentin kehitysyhteistyövaliokuntaa (DEVE). Joly ilmoitti elokuussa 2010 asettuvansa ehdolle Ranskan presidentinvaaleihin vuonna 2012. Hän sai vaalin ensimmäisellä kierroksella 2,3 % äänistä ja kehotti kannattajiaan äänestämään toisella kierroksella sosialistien François Hollandea.
Karsseri

Karsseri (latinan sanasta "carcer" ’aitaus, vankila’) oli tavallisimmin yliopistoissa ollut eristysselli tai arestihuone. Karsseriin joutui, jos rikkoi yleistä järjestystä tai yliopiston käyttäytymissääntöjä. Yliopistoissa oli omat kurinpitoelimensä eivätkä ympäröivän kaupungin järjestyksenvalvojien toimivaltuudet yltäneet yliopistojen alueille. Helsingin yliopiston päärakennuksessa karsseri sijaitsi Senaatintorin puoleisen osan ensimmäisessä kerroksessa, nykyisen naistenhuoneen paikalla. Suomessa karsserirangaistus oli käytössä vuoteen 1871 saakka.
Valkoinen vankila

Valkoinen vankila on "Siberia"n toinen albumi. Sen julkaisi Polarvox vuonna 1984.
Tuottajana ja sovittajana toimi T. T. Oksala. Musiikkikappaleet sävelsivät sekä sanoittivat Harri Karvinen, Hannu Tervaharju, Jari Yliaho sekä Jari Loisa. 
Levyn kannessa kuvataan kiinalaistyyppinen pagodi taustaltaan talvisessa maisemassa.
Kaseya Center

Kaseya Center (vuosina 2021–2023 FTX Arena, vuosina 1999–2021 American Airlines Arena) on Miamissa Floridassa sijaitseva monitoimihalli, joka toimii muun muassa NBA-seura Miami Heatin kotiareenana.
Hallin rakentaminen aloitettiin 1998 ja se avattiin 31. joulukuuta 1999. Sen katsojakapasiteetti on 19 600. Yhdysvaltain koripallomaajoukkue käyttää joskus American Airlines Arenaa. Halli sai nimen FTX Arena kryptovaluuttavälittäjä FTX:n mukaan vuonna 2021.
Areena nimettiin uudelleen Kaseya Centeriksi vuonna 2023.
Muhoksen vaakuna

Muhoksen vaakuna on Muhoksen kunnan tunnus. Vaakunan aihe viittaa Oulujokeen, joka oli aiemmin tunnettu lohenkalastuksesta mutta on nyttemmin valjastettu sähköntuotantoon voimalaitoksen rakentamisen jälkeen.
Vaakunan selitys on ”aaltokorokatkoisen kilven sinisessä yläkentässä hopeinen lohi ja hopeisessa alakentässä kolme sinistä yksipolvekkeista salamaa vierekkäin”. Vaakunan on suunnitellut Olof Eriksson, Muhoksen kunnanvaltuusto hyväksyi sen kokouksessaan 12. joulukuuta 1955. Sisäasiainministeriö vahvisti vaakunan käyttöön 6. helmikuuta 1956.
Pyrosulfaatti

Pyrosulfaatti- eli disulfaatti on anioni, jonka kaava on S2O72-. Se on pyrorikkihapon konjugaattiemäs. Rakenteeltaan se muistuttaa dikromaatti-ionia ja muodostuu kahdesta sulfaatti-ionia muistuttavasta tetraedristä, jotka ovat yhteydessä toisiinsa happisillan välityksellä. Alkalimetallisuoloissa metalli-ionit koordinoituvat tetraedrin terminaalisiin happiatomeihin, muodostaen kolmiulotteisen verkkorakenteen. 
Pyrosulfaatti-ioneja muodostuu kuumennettaessa vetysulfaatti-ioneja, jolloin lohkeaa vettä, mistä johtuu pyrosulfaattinimitys. Jos kuumennusta jatketaan, hajoaa pyrosulfaattianioni sulfaattianioniksi ja rikkitrioksidimolekyyliksi.
2 HSO4- → S2O72- + H2O
S2O72- → SO42- + SO3
Pyrosulfaattisuolat liukenevat hyvin veteen.
Valtionvararikko

Valtionvararikko on tilanne, jossa valtio lopettaa pysyvästi tai joksikin aikaa valtionvelan ja sen korkojen maksamisen. Tällainen valtiovallan yksipuolinen toimi eroaa siitä, mitä vararikolla eli konkurssilla tavallisesti tarkoitetaan. Valtionvararikko voi johtua kehnosta valtiontalouden hoidosta, vallankumouksesta tai sodasta. Usein varsinainen valtionvararikko voidaan välttää käyttämällä hyväksi inflaatiota, jolla kevennetään valtion velkataakkaa.
Valtionvararikkoja tapahtui jo antiikin aikana ja uudella ajalla niitä on esiintynyt ympäri maailmaa. Ranskassa tapahtui valtionvararikko 1700-luvulla monta kertaa, 1800-luvulla niitä oli Espanjassa seitsemän kappaletta ja Itävallassa viisi kertaa sekä Venäjällä ja Tanskassa. Turkissa oli valtionvararikko 1875, Portugalissa 1892 ja Kreikassa 1893. Ensimmäisen maailmansodan jälkeen sellainen oli ensin Venäjällä ja sitten Saksassa. Ruotsissa ja Suomessa valtionvararikkoon vertautuvia tilanteita on ollut raharealisaatioiden yhteydessä. Uusin valtionvararikko tapahtui Argentiinassa vuonna 2002.
Merimaalaus

Merimaalaus on maisemamaalauksen laji, jonka aihepiirinä on meri, rannikko, satamanäkymät tai laivat. Se kuvaa tavallisesti tunnelmaa tai historiallista tapahtumaa, kuten meritaistelua. Merimaalaus itsenäistyi omaksi maalaustaiteen lajiksi Alankomaissa 1500-luvun lopulla. Kuuluisia 1600-luvun merimaalareita olivat muun muassa alankomaalaiset Jan van de Cappelle (1624–1679), Jan Porcellis (noin 1580–1632), Willem van de Velde nuorempi (1633–1707) ja Simon de Vlieger (1601–1653). Seuraavan vuosisadan mestari oli ranskalainen Joseph Vernet (1714–1789). Romantiikan ajan merimaalareita 1700–1800-luvulla olivat esimerkiksi englantilainen William Turner ja venäläinen Ivan Aivazovski ja myös impressionismin aikana tehtiin merimaalauksia. Suomessa tätä kuvataiteen lajia edustivat esimerkiksi Berndt Lindholm ja Oskar Kleineh.
Merimaalausta on tutkittu melko vähän taidehistoriassa.
Suopa

Suopa eli kalisaippua () on rasvahappojen kaliumsuolojen yhteisnimitys. Suovan pesuteho perustuu siihen, että se tavallisen saippuan eli natriumsaippuan tavoin synnyttää veden kanssa kolloidisen, emulgointiin kykenevän liuoksen. Suopa eroaa kiinteästä saippuasta siinä, että se on pehmeää, läpikuultavaa hyytelöä, jonka väri on yleensä ruskea. Suovan ja saippuan raaka-aineiksi käyvät samat rasvat, öljyt tai rasvahapot. Saippuan saippuoittamiseen käytetään natronlipeää eli natriumhydroksidin vesiliuosta, kun taas suopa saippuoidaan kalilipeällä eli kaliumhydroksidilla. Teknisenä tavaranimikkeenä suopa on ruskeaa tai vihreää, pahanhajuista massaa, jota on käytetty puhdistukseen etenkin tekstiiliteollisuudessa. Suopa-nimitystä käytetään usein myös hartsi- ja nafteenihappojen kaliumsuoloista.
Mäntysuopa eli mäntysaippua ei oikeastaan ole suopa, vaan saippua eli rasvahappojen natriumsuola. Sitä valmistetaan tislatusta mäntyöljystä ja natronlipeästä ja tuotteeseen lisätään soodaa eli natriumkarbonaattia ja fosfaatteja.
Martti Tertti

Martti Tertti (sukunimi Hertz vuoteen 1906 ja 1922–1935 ja Sydänheimo 1906–1922) 4. maaliskuuta 1898 Helsinki – 5. tammikuuta 1940 Mikkeli) oli suomalainen maatalous- ja metsätieteiden tohtori. Hän toimi Helsingin yliopiston metsänhoitajana.
Henkilöhistoria.
Tertin vanhemmat olivat kirkkoherra Matti Sydänheimo (vuoteen 1906 Hertz) ja Maria Paavolainen ja puoliso vuodesta 1924 Helvi Helena Routamo (Caselius). Hän pääsi ylioppilaaksi 1916 Helsingin suomalaisesta normaalilyseosta, opiskeli Helsingin yliopistossa ja valmistui metsänhoitajaksi 1923, maatalous- ja metsätieteiden kandidaatiksi 1928. Maatalous- ja metsätieteiden tohtoriksi Tertti väitteli 1932 aiheesta "Tutkimuksia aluskasvillisuuden merkityksestä kuusen uudistumiselle Etelä-Suomen kangasmailla".Tertti toimi Keravan yhteiskoulun opettajana 1921–1925, Helsingin yliopiston metsänhoidon assistenttina 1923–1925, Evon metsäkoulun metsänhoitajana 1926–1928 sekä Metsätieteellisen tutkimuslaitoksen vanhempana assistenttina ja sihteerinä 1928–1933. Tertti oli valtion luonnonsuojelunvalvoja 1931 ja Helsingin yliopiston metsänhoitajana vuodesta 1933 aina kuolemaansa saakka. 
Maanpuolustustoiminta.
Tertti osallistui Suomen sisällissotaan valkoisten joukoissa. Asevelvollisuutensa 1919-1920 suorittanut Tertti, joka oli I luokan nostoväen vääpeli, palveli talvisodan aikana sotilasvirkamiehenä luutnantin vakanssilla ja toimi "Pilven Veikko" -rintamalehden toimittajana. Tertti sai surmansa Mikkelin ilmapommituksessa 5. tammikuuta 1940.
Teoksia.
Nimellä "Martti Hertz":
Nimellä "Martti Tertti":
Nimimerkillä "Martius Varro":
Akusilaos

Akusilaos (; 500-luvun eaa. jälkimmäinen puoli) oli antiikin kreikkalainen logografi ja mytografi, eli historiallisten seikkojen ja myyttien kokoaja ja muistiinmerkitsijä. Hän oli Kabaan tai Skabraksen poika ja kotoisin Argoksesta. Jotkut ovat lukeneet Akusilaoksen Kreikan seitsemän viisaan joukkoon.
"Sudan" mukaan Akusilaos kirjoitti genealogioita eli sukuluetteloita. Häneltä mainitaan genealogioita kolme kirjaa, ja ne olivat enimmäkseen Hesiodoksen teosten käännöksiä proosamuotoon. Akusilaos itse sanoo käyttäneensä lähteinään pronssitauluja, jotka hänen isänsä oli kaivanut maasta pihaltaan. Useimpien muiden logografien tapaan Akusilaos kirjoitti joonialaisella murteella.
Akusilaoksen teoksista on säilynyt vain katkelmia; niitä on koottu muun muassa esisokraatikkojen katkelmien kokoelmaan "Die Fragmente der Vorsokratiker". Platon on varhaisin kirjailija, joka mainitsee Akusilaoksen. Myöhempinä aikoina Akusilaoksen nimissä kulki teoksia, jotka olivat kuitenkin epäperäisiä.
Go to Hell

Go to Hell on yhdysvaltalaisen heavy metal -yhtye Megadethin kappale, joka on julkaistu vuonna 1991. Kappale oli mukana elokuvan elokuvan "Bill &amp; Ted's Bogus Journey" soundtrackilla
, sekä julkaistiin yhtyeen tulevalla EP:llä, Hidden Treasuresilla vuonna 1995.